Na temelju članka 58. Zakona o odgoju i obrazovanju u osnovnoj i srednjoj školi («Narodne novine» broj 87/08, 86/09, 92/10,105/10, 90/11, 16/12 , 86/12, 94/13, 152/14., 07/17.,68/18., 98/19., 64/20.,151/22.) i članka 60. Statuta Osnovne škole Marka Marulića, Sinj (u daljem tekstu: Škola), nakon provedene rasprave na Učiteljskom vijeću, Vijeću roditelja i Vijeću učenika, Školski odbor na 31. sjednici održanoj 3. listopada 2023. donio je :

 ***K U Ć N I R E D***

**OPĆE ODREDBE**

 Članak 1.

Kućnim redom Osnovne škole Marka Marulića, Sinj (u daljnjem tekstu: Škola) uređuju se:

1. Pravila i obveze ponašanja za vrijeme boravka u Školi
2. Radno vrijeme
3. Prava i obveze učenika
4. Organiziranje i provedba dežurstava
5. Postupanje prema imovini Škole
6. Međusobni odnosi u Školi
7. Ponašanje učenika izvan Škole
8. Postupanje u slučaju povrede Kućnog reda.

 Članak 2.

Ovaj Kućni red odnosi se na sve osobe za vrijeme njihova boravka u Školi.

S odredbama ovog Kućnog reda razrednici su dužni upoznati učenike i njihove roditelje.

 Članak 3.

Odredbe ovog Kućnog reda glede rodne pripadnosti neutralne su i odnose se na osobe oba spola.

**PRAVILA I OBVEZE PONAŠANJA ZA VRIJEME BORAVKA U PROSTORU ŠKOLE**

 Članak 4.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

 Članak 5.

U prostoru Škole zabranjeno je:

* pušenje
* pisanje po zidovima i inventaru Škole
* bacanje papira, žvakaćih guma i sl. izvan koševa za otpatke
* nošenje oružja
* unošenje i konzumiranje alkohola i narkotičnih sredstava (u Školu je također zabranjeno unositi i konzumirati energetska pića koja su neprimjerena i škodljiva za razvoj i zdravlje djece)
* unošenje sredstava, opreme i uređaja koji mogu izazvati požar i eksploziju
* igranje igara na sreću i sve vrste kartanja
* unošenje tiskovina nepoćudnog sadržaja
* prodaja i promidžba svih proizvoda koji nisu u skladu s ciljevima odgoja i obrazovanja
* svi oblici psihičkog i fizičkog nasilja i drugi oblici neprimjerenog ponašanja
* konzumiranje hrane i napitaka u učionicama bez odobrenja nastavnika
* neprimjereno ponašanje u blagovaonici Škole
* iznošenje hrane iz blagovaonice i konzumiranje na školskim hodnicima i u učionici
* kidanje i uništavanje radova s panoa u razredu ili hodniku
* unošenje predmeta koji mogu izazvati ozljedu (nožići, odvijači, britvice i sl.), osim potrebnog nastavnog pribora
* penjanje na prozore u učionicama i školskim hodnicima
* korištenje mobitela i sličnih naprava za vrijeme nastavnog sata ako se ne koriste u svrhu nastave
* vožnja svih vrsta bicikla i ostalih prometala po terenima s tartan površinom bez odobrenja nastavnika.

U prostorima Škole zabranjeno je svako neovlašteno fotografiranje, audiosnimanje i videosnimanje bez znanja i odobrenja ravnatelja. Svako fotografiranje, snimanje radnika i učenika Škole treba najaviti ravnatelju i dobiti njegovo odobrenje. Svako postupanje suprotno stavku 1. ovog članka sankcionirat će se.

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole, osim u iznimnim slučajevima ako je to u svrhu odgojno-obrazovnog rada odnosno uz posebno odobrenje ravnatelja .

 Članak 6.

U svrhu sigurnosti učenika, radnika i ostalih osoba nazočnih u Školi postavljen je videonadzor koji pokriva ulaz u školsku zgradu, aulu škole, hodnike na svim katovima te školsko dvorište.

 Članak 7.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

**RADNO VRIJEME**

 Članak 8.

Škola radi u petodnevnom radnom tjednu.

Radno vrijeme Škole je od 7:00 do 21:00.

Raspored radnog vremena utvrđuje se sukladno Zakonu o odgoju i obrazovanju u osnovnoj i srednjoj školi, Godišnjem planu i programu rada škole i Statutu škole.

 Članak 9.

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu određuje ravnatelj u skladu s važećim propisima.

Članak 10.

Roditelji mogu razgovarati s učiteljima Škole u dane primanja roditelja prema rasporedu informacija o kojemu roditelji moraju biti obaviješteni na roditeljskim sastancima te putem web stranice Škole.

Iznimno, u opravdanim slučajevima, roditelji mogu razgovarati s učiteljima i u vrijeme koje odredi razrednik odnosno predmetni učitelj.

**PRAVA I OBVEZE UČENIKA**

 Članak 11.

Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenik je dužan doći u Školu najkasnije 10 minuta prije početka nastave, a napustiti Školu najkasnije 15 minuta nakon završetka školskih obveza.

 Članak 12.

Učenik je dužan:

- kulturno se ponašati za vrijeme boravka u Školi i izvan nje

- održavati čistima i urednima prostore Škole

- dolaziti uredan u Školu

- njegovati humane odnose među učenicima, učiteljima i drugim radnicima Škole

- odabrati odjeću koja odražava dostojanstvo i poštovanje prema obrazovnom

 okruženju

- nakon dolaska u Školu odjevne predmete i osobne stvari odložiti na mjesto

 određeno za tu namjenu

- mirno ući u učionicu najmanje pet minuta prije početka nastave i pripremiti se za rad

- pratiti nastavu i ostale oblike neposrednog odgojno-obrazovnog rada te savjesno i

 odgovorno izvršavati sve obveze

- pristojno se odnositi prema učiteljima i drugim radnicima Škole te ostalim učenicima

- savjesno se odnositi prema imovini Škole.

Učenici, roditelji, radnici Škole i svi ostali posjetitelji su dužni nositi dugu odjeću, odjeću koja pokriva/prelazi koljena, kao i bluze/košulje koje pokrivaju ramena. Topovi, dekoltirane majice, majice s neprimjerenim natpisima, kratke hlače, 3/4 hlače, haljine i suknje iznad koljena strogo su zabranjene.

 Članak 13.

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada koje može promijeniti samo uz dopuštenje razrednika.

U kabinet učenici ulaze zajedno s učiteljem.

 Članak 14.

Učenici, koji su zakasnili na nastavu u trajanju do 10 minuta, trebaju tiho ući u učionicu, ispričati se učitelju i tražiti dozvolu za ostanak na satu.

Učenici, koji su zakasnili više od 10 minuta, ostaju izvan učionice dok ne završi nastavni sat. O razlogu kašnjenja roditelj je dužan izvijestiti razrednika/razrednicu koji će provjeriti je li takav izostanak opravdan.

Članak 15.

Tijekom nastave učenici ne smiju razgovarati, šaptati, dovikivati se, prepirati i šetati po razredu.

Učenik, koji želi nešto pitati ili priopćiti, treba svoju namjeru pokazati podizanjem ruke.

Učenik, kojega je učitelj prozvao, dužan je ustati.

Članak 16.

Učenici ne smiju koristiti mobitel i druge slične aparate. Prije početka sata učenici mobitele trebaju odložiti na za to predviđeno mjesto. Uporabu mobitela tijekom nastave može dozvoliti učitelj/učiteljica ako je to potrebno za obavljanje odgojno- obrazovnog rada (rješavanje kvizova pomoću digitalnih platformi, rad na digitalnim sadržajima i sl.).

Radi neometanoga odvijanja nastave i drugih oblika odgojno-obrazovnoga rada mobilni telefoni i drugi tehnički uređaji moraju biti isključeni i spremljeni na predviđeno mjesto ako njihovo korištenje u određenom trenutku nije predviđeno nastavnim planom i programom. Iznimno i u hitnim slučajevima, uz odobrenje učitelja, stručnoga suradnika ili ravnatelja, učenik može koristiti mobilni telefon ili drugi tehnički uređaj za komunikaciju.

Škola ne odgovara za oštećene, izgubljene ili otuđene mobilne telefone i tehničke uređaje.

U slučaju da protivno ovim pravilima učenik nedopušteno koristi mobilni telefon, učitelji imaju pravo privremeno zadržati mobilni telefon ili drugi tehnički uređaj do dolaska roditelja/skrbnika učenika. Razrednik je obvezan o poduzetoj radnji u najkraćem mogućem roku obavijestiti roditelja/skrbnika te ga pozvati da preuzme mobilni telefon ili drugi tehnički uređaj. Mobilni telefon ili drugi tehnički uređaj do dolaska roditelja mogu se pohraniti u tajništvu Škole ili kod stručne službe. Razrednik upozorava roditelje/skrbnike na kršenje ovoga Pravilnika i moguće posljedice koje iz toga proizlaze.

 Članak 17.

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

U slučaju neprimjerenog ponašanja učenika treba uputiti stručnoj službi.

Učenik ili grupa učenika ne smije biti puštena sa sata nakon napisanog testa, obrađenog gradiva i sl. prije završetka nastave.

Učenici, koji iz opravdanog razloga napuštaju zgradu, grupno prolaze hodnicima u najvećoj tišini u pratnji predmetnog nastavnika ili razrednika do izlaza iz Škole.

 Članak 18.

Učenici ne smiju bez dopuštenja ulaziti u zbornicu, ured ravnatelja, pedagoga i tajnika. Ako trebaju nastavnika, s njim mogu razgovarati u učionici ili u sobi za primanje roditelja. Kod ulaska u učionicu ili drugi prostor, u kojem se tada održava nastava, učenik treba pokucati, a zatim tiho ući i priopćiti nastavniku razlog dolaska.

Članak 19.

U WC-u treba osobito paziti na red i čistoću. Zabranjuje se prolijevanje vodom, ostavljanje otvorenih slavina, šaranje po zidovima i vratima, bilo kakvo oštećivanje imovine te svako nepotrebno okupljanje učenika u WC-u. Za vrijeme nastavnog sata zabranjeno je puštanje učenika u WC, osim učenika za koje učitelji imaju saznanja o zdravstvenim razlozima; ostale iznimno puštati u WC po procjeni nastavnika i uz njegovu odgovornost. Kruti predmeti ne smiju se baciti u WC školjke, već u za to određene koševe.

 Članak 20.

Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u okolišu Škole.

 Članak 21.

Kod napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

 Članak 22.

U razrednom odjelu tjedno se određuju dva redara.

Redare određuje razrednik prema abecednom redu.

Redari:

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o nenazočnosti učitelja na nastavi
* prijavljuju učiteljima početkom svakog nastavnog sata nenazočne učenike
* izvješćuju učitelja o nađenim predmetima (knjigama, bilježnicama, odjeći i sl. )
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i ostaloga inventara te o uočenim oštećenjima izvješćuju dežurnog učitelja, tajnika ili domara Škole
* za vrijeme odmora provjetravaju učionicu
* svakog učenika, koji se ne pridržava reda, ovlašteni su prijaviti dežurnom učitelju.

**DEŽURSTVA**

 Članak 23.

U Školi za vrijeme rada dežuraju radnici Škole.

Raspored dežurstva radnika utvrđuje se na način koji odredi ravnatelj.

 Članak 24.

Dežurna osoba:

* odobrava ulazak u Školu roditeljima, skrbnicima i drugim osobama te o tome vodi evidenciju
* vodi knjigu dežurstva u koju se upisuju podaci koje ravnatelj odredi
* obavlja i druge poslove vezane uz dežurstvo

 Članak 25.

Na mjestu dežurstva na vidljivom mjestu moraju biti istaknuti telefonski brojevi policije, hitne pomoći, vatrogasaca i Državne uprave za zaštitu i spašavanje.

**POSTUPANJE PREMA IMOVINI**

 Članak 26.

Svi radnici, učenici i druge osobe koje borave u Školi dužni su skrbiti se o imovini Škole prema načelu *dobrog gospodara*.

O svakoj materijalnoj šteti na imovini Škole odnosno osobnoj imovini učenici su dužni izvijestiti dežurnog učitelja odnosno razrednika, a učitelji ravnatelja .

Svaki počinitelj štete dužan je nadoknaditi štetu koju učini na školskoj imovini.

Ako se kod učenika ne može utvrditi počinitelj, štetu nadoknađuje skupina učenika ili razredni odjel.

Visina štete utvrđuje se u visini cijene koštanja i ugradnje oštećene imovine odnosno na temelju procjene visine štete ako se ne može utvrditi cijena oštećene imovine.

Procjenu vrši povjerenstvo od triju članova koje imenuje ravnatelj. Ako je počinitelj učenik ili skupina učenika, povjerenstvo čine razrednik, roditelj/skrbnik ili predstavnik roditelja i ravnatelj.

Počinitelj štete dužan je štetu nadoknaditi u roku od osam dana nakon procjene povjerenstva. Novčani iznos za naknadu štete uplaćuje se na žiro-račun Škole.

Naknada štete može se izvršiti i kupnjom oštećenog predmeta u dogovoru s povjerenstvom Škole.

Članak 27.

Učenici i radnici Škole trebaju pronađene stvari, za koje nije utvrđeno kome pripadaju, predati dežurnom učitelju ili spremačici koji ih do pronalaženja vlasnika privremeno odlažu na određeno mjesto u Školi .

Članak 28.

Radnici Škole moraju se racionalno koristiti sredstvima Škole koja su im stavljena na raspolaganje.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 29.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku, a radnici Škole ravnatelju.

Članak 30.

Učenici su dužni čuvati udžbenike i druga nastavna sredstva te pribor za rad, a posuđene udžbenike i ostala nastavna sredstva pravodobno vratiti neoštećene.

Knjige, posuđene u knjižnici, učenik je obvezan čuvati i neoštećene pravodobno vratiti.

Članak 31.

Učenici su odgovorni za štetu koju učine na imovini Škole prema općim propisima obveznog prava.

 Članak 32.

Radnici Škole za štetu odgovaraju prema općim propisima obveznog prava te propisima radnog zakonodavstva.

**PONAŠANJE UČENIKA IZVAN ŠKOLE**

Članak 33.

Učenici se na priredbama, izložbama, u muzejima i sl. trebaju ponašati pristojno, ne činiti ništa što bi ometalo priredbu, izvođače programa i posjetitelje.

Učenici se moraju ponašati primjereno i pristojno na svim mjestima izvanučioničke nastave, u prijevoznim sredstvima, ugostiteljskim objektima, domovima ili drugim smještajnim objektima ili ustanovama koje posjećuju, poštujući kućni red i/ili druge propise objekta u kojem borave.

Za ponašanje učenika odgovoran je razrednik ili predmetni nastavnik koji je u pratnji.

Članak 34.

Za vrijeme trajanja izvanučioničke nastave (izleta ili ekskurzija i dr.) učenici su obvezni disciplinirano izvršavati upute nastavnika – voditelja puta te se bez njegove dozvole ne smiju udaljiti od grupe.

**MEĐUSOBNI ODNOSI U ŠKOLI**

Članak 35.

U međusobnim odnosima učenici su dužni ponašati se pristojno, paziti na vlastito dostojanstvo i dostojanstvo drugog učenika, čuvati osobni ugled i ugled drugog učenika, pružiti pomoć drugome i prihvatiti pruženu pomoć, uvažavati i poštivati drugoga.

Učenik ne ispunjava ove dužnosti ako druge zastrašuje, psuje, prostači, laže, krade, uništava, zlostavlja, ponižava, ne pruža pomoć učeniku u nevolji, ometa učenje i dr.

Učenik, koji se ponaša u skladu sa st. 2. ovog članka, teže krši Kućni red.

Članak 36.

U međusobnim odnosima učenici su obvezni ponašati se pristojno pazeći na vlastito dostojanstvo i dostojanstvo drugoga učenika, čuvajući osobni ugled i ugled drugoga učenika te ugled Škole, pružati pomoć drugome i prihvatiti pruženu pomoć, uvažavati i poštivati drugoga.

Članak 37.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

Članak 38.

Učenik ima pravo prijaviti razredniku, stručnom suradniku ili ravnatelju povredu svoga prava kao i uočenu povredu prava drugih učenika u Školi.

Članak 39.

Međusobne sporove učenici ne smiju rješavati svađom, fizičkim obračunom, uvredama, širenjem neistina i drugim neprimjerenim ponašanjem.

Članak 40.

U slučaju nasilnoga postupanja učitelja, stručnih suradnika, drugih zaposlenika Škole ili drugih odraslih osoba prema učeniku ili učenika prema odrasloj osobi, svaki učenik ili zaposlenik Škole obvezan je o tome odmah izvijestiti ravnatelja ili stručnoga suradnika koji će poduzeti sve mjere da se zaustavi nasilno postupanje te obavijestiti nadležne službe.

Članak 41.

U slučajevima nasilja među učenicima učitelj i stručni suradnik dužan je odmah zaustaviti nasilno ponašanje, prijaviti nasilno postupanje razredniku, stručnoj službi i

ravnatelju. Razrednik, stručni suradnik ili ravnatelj razgovarat će s učenikom žrtvom

nasilnoga postupanja, s počiniteljem nasilnoga postupanja te s drugim učenicima i odraslim osobama koje imaju informacije o počinjenom nasilnom ponašanju; obavijestit će roditelje/skrbnike o činjenicama i okolnostima te aktivnostima i mjerama koje školska ustanova poduzima.

O poduzetim aktivnostima, razgovorima, izjavama te svojim opažanjima razrednik, stručni suradnik ili ravnatelj sačinit će službene bilješke kao i voditi odgovarajuće evidencije zaštićenih podataka koje će se dostaviti na zahtjev drugim nadležnim tijelima.

Članak 42.

U slučajevima vršnjačkoga nasilja, s obzirom na intenzitet, Škola će koristiti:

- u slučajevima manjih kršenja pravila: zaustavljanje i poučavanje o pravilima

- u slučajevima ponovljenoga prekršaja: zaustavljanje, poučavanje o pravilima, prijavu roditeljima, procjenu za izricanje pedagoške mjere

- u slučajevima ozbiljne zlouporabe moći: zaustavljanje, sastanak s roditeljima/skrbnicima, izricanje pedagoške mjere, uključivanje učenika i po potrebi

roditelja u psihosocijalne tretmane izvan Škole, prijavu nadležnim službama.

U slučajevima vršnjačkoga sukoba koristit će se postupci nenasilnoga rješavanja

sukoba.

Kada je zlostavljanje grubo i ne prestaje, a učenik ne reagira na discipliniranje i

restituciju, Škola će poduzeti oštrije mjere sukladno zakonskim propisima i Statutu škole.

Članak 43.

U slučaju saznanja o mogućoj ugroženosti sigurnosti, učenici trebaju potražiti pomoć učitelja, razrednika, dežurnih učitelja, stručnih suradnika ili ravnatelja koji su obvezni postupati prema Protokolu o postupanju u slučaju nasilja među djecom i mladima i prema Protokolu o postupanju u slučaju nasilja u obitelji.

**POVREDE KUĆNOG REDA**

Članak 44.

U Školi je zabranjen svaki oblik diskriminacije na osnovi rasne ili etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovinskog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invalidnosti, genetskog naslijeđa, rodnog identiteta, izražavanja ili spolne orijentacije.

 Članak 45.

Postupanje prema odredbama ovog Kućnog reda sastavni je dio radnih obveza radnika i učenika Škole.

 Članak 46.

Postupanje radnika, suprotno odredbama ovoga Kućnog reda, smatra se povredom radne obveze.

 Članak 47.

Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama statuta Škole.

Članak 48.

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima.

**PRIJELAZNE I ZAVRŠNE ODREDBE**

Članak 49.

Stupanjem na snagu ovog Kućnog reda prestaje važiti Pravilnik o kućnom redu

KLASA: 003-05/16-01/02., URBROJ: 2175-12-01-16-01 od 5. veljače 2016.godine.

Članak 50.

Ovaj Kućni red stupa na snagu danom objave na oglasnoj ploči Škole.

KLASA: 011-02/23-01/03

URBROJ: 218-287-01-23-1

 Predsjednik Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_

 / Nikola Viculin /

Ovaj Kućni red objavljen je na oglasnoj ploči Škole 4.listopada 2023.godine**.**

 Ravnatelj:

 \_\_\_\_\_\_\_\_\_\_\_\_\_\_\_\_\_\_\_\_\_

 / Marko Križanac, dipl. bibl,dipl.iur/

 Članak 47.

Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama statuta Škole.

 Članak 48.

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima.

**PRIJELAZNE I ZAVRŠNE ODREDBE**

Članak 49.

Stupanjem na snagu ovog Kućnog reda prestaje važiti Pravilnik o kućnom redu

KLASA: 003-05/16-01/02., URBROJ: 2175-12-01-16-01 od 5. veljače 2016. godine.

Članak 50.

Ovaj Kućni red stupa na snagu danom objave na oglasnoj ploči Škole.

KLASA: 011-02/23-01/03

URBROJ: 218-287-01-23-1

 Predsjednik Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_

 / Nikola Viculin /

Ovaj Kućni red objavljen je na oglasnoj ploči Škole 4. listopada 2023. godine**.**

 Ravnatelj:

 \_\_\_\_\_\_\_\_\_\_\_\_\_\_\_\_\_\_\_\_\_

 / Marko Križanac, dipl. bibl,dipl.iur/